Een vas ná rowers man skietSakkie Bloem en sy verloofde, Natasja Martens. Foto: Facebook Die man wat Dinsdag tydens ŉ huisbraak in Modimolle (Nylstroom) in Limpopo geskiet is, sterk tans in ŉ hospitaal in Pretoria aan. Sakkie Bloem, ŉ professionele jagter in sy dertigs, is Dinsdagmiddag by sy huis in die dorp deur drie gewapende mans oorval. Brig. Motlafela Mojapelo, woordvoerder van die polisie, het gesê die mans het die huis binnegekom en ŉ struweling het tussen hulle en Bloem ontstaan. Volgens Mojapelo is Bloem deur sy skouer geskiet voordat die rowers met sy wit Toyota-enkelkajuitbakkie op die vlug geslaan het. Sy .308-geweer was in die voertuig. Bloem kon daarin slaag om deur die bure hulp te ontbied. Lede van plaaslike veiligheidsgroepe en die polisie was binne oomblikke op die toneel en het die voertuig begin soek. Die voertuig is kort daarna verlate op die R101 in Pienaarsrivier gevind. “Daar word vermoed dat die verdagtes te voet die veld in gevlug het. ŉ 49-jarige verdagte is vasgetrek en deur die polisie ingeneem vir ondervraging. Hy is later positief met die huisroof verbind,” het Mojapelo gesê. Hy het gesê die ander twee verdagtes is steeds soek. Die gesteelde vuurwapen is ook nog nie opgespoor nie. Bloem is deur ŉ plaaslike dokter in Modimolle behandel voordat hy na ŉ hospitaal in Pretoria geneem is. Natasja Martens, Bloem se verloofde, het Dinsdagaand op haar Facebook-profiel die gemeenskap bedank vir die oproepe en boodskappe wat hulle ontvang het. “Sakkie is opgeneem in die hospitaal, maar hy gaan oukei wees. [Hy het] net baie seer,” het sy geskryf. Martens kon nie vir kommentaar bereik word nie. Mojapelo het namens die polisie die gemeenskap bedank vir hul samewerking om Bloem se voertuig op te spoor en die verdagte vas te trek. Hy het gesê die polisie se ondersoek duur voort.